Il-Ħadd li għadda, is-sostenituri tal-Partit Nazzjonalista taw risposta ċara. Il-fatt li tul jum wieħed inġabru xejn inqas minn tlett mija u wieħed u tmenin elf ewro jitkellem waħdu. Hemm realtà li qed tinbena biċċa biċċa. Waħda li qegħda tirreġistra ruħha fil-bidla li għaddejja. Waħda li tagħti kuraġġ. Waħda li turi li hemm diversi li qegħdin japprezzaw u jappoġġjaw. Japprezzaw il-linja politika l-ġdida li tittieħed mill-Kap, Dr Adrian Delia. Jappoġġjaw l-isforzi fil-ħidma varja li mexjin fiha. Fi proċess ta' djalogu Mexjin 'il quddiem għax tul dawn l-aħħar xhur inbeda proċess ta' djalogu. Wieħed bażat fuq il-kuntatt lura mas-soċjetà tagħna. Dak li għaddej mhuwiex eżerċizzju artifiċjali. Mhuwiex wieħed intenzjonat biex jittieħdu r-ritratti jew isiru r-rapporti. Imma huwa wieħed li jrid jara u jisma' mingħand il-poplu f'dak li qiegħed imiss miegħu. Imiss miegħu fit-tajjeb u f'dak ferm inqas tajjeb. Sija fil-vesti preżenti tagħna ta' Oppożizzjoni, kif ukoll għal dak futur, fejn irridu nifhmu r-realtajiet biex inwieġbu u nirreaġixxu sewwa f'ħidmietna. F'lokalitajiet differenti Kelli l-opportunità li nkun mal-Kap tal-Partit waqt li kien qiegħed iżur il-komunità kummerċjali fil-Fgura u f'Raħal Ġdid. Ittieħdu ritratti, imma l-iktar likien hemm kien dan il-proċess demokratiku. Għax iltaqa' ma' varjetà ta' persuni, u daħal fi ħwienet ta' ġeneru differenti. Għax id-domandi jwelldu diskussjoni, djalogu, u jagħtu lura risposti, ħafna drabi ċari. Għax għandu ċertament il-kilba li jkun jaf x'qiegħed jiġri. Irid ikun jaf proprju għax verament jagħti każ. Jagħti każ dak li jkun qiegħed jingħadlu b'attenzjoni. Kull partit irid jibni l-programm elettorali tiegħu. Jista' jibnih billi jingħalaq f'kamra u jibda joħroġ b'dak li jaħseb li l-bnedmin fis-soċjetà għandhom bżonn. Jista', minflok, jitlaq minn mal-bniedem. Jitlaq minn ma' dawk id-diversi punti li verament iġibu differenza fil-ħajja tiegħu. Ħafna drabi, aħna l-politiċi naħsbu li huma l-proġetti li nidentifikaw bħala "kbar" li ser jiġu nnutati. Fil-verità, huma iktar dawk li huma "tikkiet". Dawk li jbiddlu billi jneħħu l-intoppi li l-Maltin u l-Għawdxin jiltaqgħu magħhom fil-ħajja ta' kull ġurnata. Bħal stennija żejda, ansjetà biex wieħed jinqeda f'dak li għandu dritt għalih, f'kelma waħda: rispett fid-dinjità li kull persuna ħaqqha. Demokrazija indiretta Proprju għax aħna l-partit ta' kulħadd fis-soċjetà. Għax aħna l-partit tal-Ewropa li nifhmu aktar dan. Minn meta laħaq il-Kap il-ġdid inbeda l-proċess biex nibnu l-programm għall-elezzjoni ġenerali li ġejja. Id-demokrazija tagħna hija waħda indiretta. Hija hekk għax fis-snin serviet tajjeb, u fl-għarfien tal-limitazzjonijiet ta' dik diretta. Tista' titħaddem sewwa u tista' tiġi abbużata. Nifhmu aktar dan fil-kuntest tat-teknoloġija moderna, li qegħda issa toħroġ idha biex timmanipula kif naħsbu u kif nivvutaw. Biex id-demokrazija taħdem tajjeb għandna bżonn djalettika. Sija dik li tibbaża ruħha fuq il-proċess ta' bnedmin li jridu jaslu għall-verità, għar-raġuni, kif ukoll f'dik ta' konflitt, kontradizzjoni bejn ideat varji. Iż-żewġ proċessi huma neċessarji fis-soċjetà. Huma neċessarji fil-partit. Kif ukoll fis-soċjetà. Kif ukoll fis-soċjetà mal-partit. L-argumenti, id-diskussjoni, in-nuqqas ta' qbil ma jinkwetawx. Huma neċessarji għalina, jekk irridu nwelldu programm ta' ħidma futura tajjeb. Elezzjonijiet Ser ikollna daqt elezzjonijeit għall-Parlament Ewropew u għall-Kunsilli Lokali. Dawn għandhom il-piż tagħhom. Huma l-bidu ta' dak li qiegħed isir; mhumiex it-tmiem. Preparazzjoni fil-proċess li għaddej. Xejn ma jitwieled perfett. Jista' jsir aħjar. Jista' jitjieb, imma jrid żmien normali li l-bnedmin, fid-diffikultajiet tagħhom, jieħdu. Nistgħu f'dan niġu kritikati. Nistgħu nsibu ħafna puritani u dawk tal-partit ta' "kif suppost", imma dan ma jaqtagħlniex qalbna. Dawn jgħinu sabiex wieħed itejjeb dak li aħna. Dan għax nifhmu li għandna dmir lejn dan il-poplu, li jrid pajjiż aħjar u tmexxija aqwa milli għandna. Dak li jixraqlu bidliet verament tajba għalih. Dak il-poplu li mhuwiex "komdu" jgħix f'soċjetà li sikktet il-kuxjenza soċjali tagħha biex tikkoabita ma' Gvern li qed jippermetti dak li m'għandux jiġi permess Il-proċess tal-bidla beda, u qiegħed jirranka sew. Il-Maratona tal-Ħadd li għadda bagħtet messaġġi lil min għandha. Il-fiduċja li ġiet reġistrata turi li qegħdin fuq it-triq lejn is-sewwa. Waħda li qed tibni delega ġdida fid-djalettika.
Delega fid-djalettika